Si Kagame namundag sa sarong pamilyang Tutsi sa bandang habagatan kan Rwanda. An ina niya tugang na ngohod kan agom ni Hadeng Ndahindurwa. An Rebolusyon Rwanda nagtapos kan siglo-siglong pagdominar pulitikal kan mga Tutsi asin ta an saiyang pamilya nagdulag pasiring Uganda, siya duwang taon palang an edad kaidto. Duman sa Uganda siya duninakula asin kan nasa edad na, naglaog sa hokbong rebelde ni Yoweri Museveni kun saen siya nagin opisyal na may halangkaw na ranggo kan si Museveni naagaw an poder asin nagin presidente kan Uganda. Dangan kaidto si Kagame buninale sa Patriotikong Prentera nin Rwanda na naglusob sa Rwanda kan 1990, asin an lider kaini na si Fred Rwigyema amay natigpo sa laban asin ta si Kagame na an nagkapot kan kapangyarihan. Kan 1993 an PPR nalaklakan na an dakulang parte kan teritoryo nin Rwanda asin sarong ontok-putokan pinagnegosyar. An pag'asasinar kan Presidenteng si Juvenal Habyarimana iyo an nagsabrit asin  nagtolod sa mga ekstremistang mga Hutu an nanggaradan sa sobra sa sarong milyon na mga Tutsi asin mga moderatong mga Hutu. Si Kagame bunga kaini pinadagos an gera sibil asin naontok niya an makuring garadanan kan makamtan niya an kapangganahan militar.